  Майя Бывальцева Удмуртиысь коллективъёс Фольклор ансамбльёслэн «Традиции» огъяросси вожвылъяськоназы пыриськыны быгато. Ужрад 4-6 коньывуонэ Калининградын ортчоз. Со сярысь Россиысь Калык творчествоя В. Д. Поленов нимо юртлэн сайтаз ивортэмын. Вожвылъяськонэ егитъёслэн этнографи, фольклор ансамбльёссы пыриськыны быгато. Коллективын троссэ 12 адями мед луоз, пыриськисьёслэн арлыдзы – 17-30 арес Ансамбльёс 15 минутозь программа возьматыны кулэ, отчы пӧртэм ӧрысь произведениос пырыны быгато (веран, кырӟан, эктон, крезьгур, калык праздникъёслэн, йылолъёслэн люкетъёссы, йӧскалык шудонъёс). Куриськонъёсты, видеогожтэмъёсты 5-тӥ куарусёнозь rusfolkmusic@bk.ru электрон почтае келяно. Гожтэмъёсты учкем бере, коллективъёсты вожвылъяськонэ пыриськыны ӧтёзы. Куронъёсын рос-просгес  тодматскыны луоз. Вожвылъяськон Россиысь калыкъёслэсь фольклор йылолъёссэ утён но азинтон, аспӧртэм коллективъёсты шараян, пӧртэм улосвылъёсысь ансамбльёслэсь кусыпъёссэс юнматон вылысь радъяське.  Тодэ вайытом, кемалась ӧвӧл Кияса ёросысь Уддяди гуртысь «Инвожо» калык ансамбль Узбекистанын фольклоръя «Великий шёлковый путь» I калыккуспо фестивальын куинетӥ инты басьтӥз.  Тегъёс: Лулчеберет егитъёс Удмуртия Россия йӧскалыклулчеберет вожвылъяськон фольклор  